กลุ่มอิเล็กทรอนิกส์สองปีนี้ยังไม่ฟื้น
เดลต้าหั่นรายได้-งบลงทุนปีนี้‘CCET’กำไรอนุพันธ์พารอด
15 ส.ค. 2555

เดลต้าหั่นรายได้-งบลงทุนปีนี้‘CCET’กำไรอนุพันธ์พารอด
DELTA เผยปี 2555-2556 รายได้ไม่ดีตามภาวะเศรษฐกิจโลก ส่วนปีนี้ลดทั้งเป้ารายได้และงบการลงทุน หันมาเน้นควบคุมต้นทุนค่าใช้จ่าย
นายเฮ็นรี่ เซี่ยห์ ประธานบริหาร บริษัท เดลต้า อีเลคโทรนิคส์ (ประเทศไทย) หรือ DELTA เปิดเผยว่า ภายใน 2 ปีนี้ คือปี 2555-2556 รายได้บริษัทจะมีทิศทางที่มองอนาคตได้ยาก เพราะยังจะได้รับผลกระทบจากการชะลอตัวของเศรษฐกิจที่สหรัฐและยุโรป โดยเบื้องต้นคาดว่ารายได้ปีนี้จะเติบโตจากปีก่อนเล็กน้อยหรือใกล้เคียงกับปีก่อนที่ทำได้ 3.84 หมื่นล้านบาท จากเดิมตั้งเป้าว่ารายได้ปีนี้จะโตขึ้นจากปีก่อน 10% ประกอบกับสินค้าโซลาร์เซลล์ที่ให้อัตรากำไรขั้นต้นดีกลับมียอดขายไม่ดีอย่างที่คาดการณ์ไว้ 
นอกจากนั้น บริษัทได้ลดงบลงทุนปีนี้เหลือเพียงประมาณ 480 ล้านบาท หรือ 15 ล้านเหรียญสหรัฐ จากเดิมตั้งเป้าไว้ที่ประมาณ 800 ล้านบาท หรือ 25 ล้านเหรียญสหรัฐ และได้ชะลอแผนการลงทุนโรงงานแห่งที่ 4 ในประเทศอินเดียไว้ก่อน เนื่องจากเศรษฐกิจอินเดียมีการชะลอตัว ค่าเงินรูปีอ่อนค่า และหลังจากนี้นโยบายของรัฐบาลอาจจะมีความคลุมเครือ เพราะจะมีการเลือกตั้งที่จะเกิดขึ้นในปลายปี 2556 หรือต้นปี 2557 ส่วนจะกลับมาพิจารณาอีกครั้งเมื่อใด คงต้องรอดูจังหวะของภาวะเศรษฐกิจโลกก่อน
ขณะเดียวกัน คาดว่าผลกระทบการชะลอตัวเศรษฐกิจโลกจะส่งผลกระทบไปถึงปี 2556 ซึ่งคาดว่ารายได้จะทรงตัวเท่ากับปี 2555 นี้ 
นายเฮ็นรี่ กล่าวต่อว่า เมื่อประเมินว่าการปฏิบัติงานภายใน 2 ปีนี้เป็นเรื่องยาก สิ่งที่จะทำได้คือบริษัทพยายามควบคุมต้นทุนค่าใช้จ่ายในการดำเนินงานและบริหารทุกส่วน โดยพยายามจะลดต้นทุนค่าใช้จ่ายในการบริการให้น้อยกว่าระดับปัจจุบัน ซึ่งอยู่ที่ 17% ของยอดขายทั้งหมด 
“2 ปีนี้บริษัทยังคงเน้นด้านโทรคมนาคมเป็นธุรกิจหลักที่มีสัดส่วนรายได้ 40-45% ซึ่งสามารถสร้างรายได้มั่นคงและอัตราการทำกำไรที่ดี ขณะที่ราคาสินค้าไม่ลดลงเหมือนสินค้าอื่น เพราะยังมีเวลาผลิตสินค้าให้ได้ราคาขายตามราคาต้นทุนที่ปรับขึ้นได้ ขณะที่โซลาร์เซลล์ยังมีการขยายไปยังประเทศอื่นๆ มากขึ้น เช่น โซลาร์เซลล์ขนาดเล็กจากที่ได้รับการตอบรับดีจากเยอรมนีก็จะเริ่มขยายตลาดไปยังประเทศฝรั่งเศสหรืออิตาลี และโซลาร์เซลล์ขนาดใหญ่ที่คาดว่าจะได้รับการตอบรับเป็นอย่างดีจากออสเตรเลีย” นายเฮ็นรี่ กล่าว
ด้านบริษัท แคล-คอมพ์ อีเล็คโทรนิคส์ (ประเทศไทย) หรือ CCET เปิดเผยว่า ผลการดำเนินงานไตรมาส 2 ปีนี้ มีกำไรสุทธิ 402 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 220.30 ล้านบาท ส่วนงวด 6 เดือนแรกปี 2555 มีกำไร 637.09 ล้านบาท ลดลงจากช่วงเดียวกันปีก่อนที่มีกำไร 973.61 ล้านบาท โดยกำไรที่เพิ่มขึ้นมาจากยอดขายสินค้าสูงขึ้นและกำไรจากอนุพันธ์การเงิน